**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς του επισυνημμένου παραρτήματος**

**Παρόντες:**

Φωτεινή Τσιρίδου, αναπλ. πρόεδρος Πανίκος Λεωνίδου

Άριστος Δαμιανού Σωτήρης Ιωάννου

Ανδρέας Πασιουρτίδης Κωστής Ευσταθίου

Γιώργος Κουκουμάς Χαράλαμπος Θεοπέμπτου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους κανονισμούς του επισυνημμένου παραρτήματος σε συνεδρία της, που πραγματοποιήθηκε στις 30 Νοεμβρίου 2022. Στην εν λόγω συνεδρία κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Δικαιοσύνης και Δημοσίας Τάξεως, της Αστυνομίας Κύπρου, της Πυροσβεστικής Υπηρεσίας Κύπρου, της Νομικής Υπηρεσίας της Δημοκρατίας, του Συνδέσμου Αστυνομίας Κύπρου (ΣΑΚ), του Συνδέσμου Ανώτερων Αξιωματικών Αστυνομίας Κύπρου, του Κλάδου Αστυνομικού Σώματος της Ανεξάρτητης Συντεχνίας Δημοσίων Υπαλλήλων Κύπρου (ΚΑΣ-ΑΣΔΥΚ), του Κλάδου Αστυνομικού Σώματος - ΙΣΟΤΗΤΑ και του Συνδέσμου Πυροσβεστών Κύπρου (ΣΥΠΥΚ).

 Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση των κανονισμών, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση των κανονισμών ολοκληρώθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για επίσπευση της διαδικασίας τα εν λόγω στάδια έχουν συμπτυχθεί.

 Σκοπός των υπ’ αριθμόν 1 κανονισμών είναι η τροποποίηση των περί Αστυνομίας (Γενικών) Κανονισμών, οι οποίοι εκδίδονται δυνάμει των άρθρων 13 και 17 του περί Αστυνομίας Νόμου, ώστε να αναβαθμιστεί η μισθοδοτική κλίμακα των αστυνομικών, δηλαδή των μελών της Αστυνομίας Κύπρου που κατέχουν τον βαθμό του αστυφύλακα, από την Κλίμακα Α3-Α5-Α7(ii) (συνδυασμένες κλίμακες) στην Κλίμακα Α5-Α7-Α8(i) (συνδυασμένες κλίμακες), με ημερομηνία έναρξης της ισχύος των προτεινόμενων ρυθμίσεων την 1η Ιανουαρίου 2023.

 Σκοπός των υπ’ αριθμόν 2 κανονισμών είναι η τροποποίηση των περί Πυροσβεστικής Υπηρεσίας (Γενικών) Κανονισμών, οι οποίοι εκδίδονται δυνάμει του άρθρου 43 του περί Πυροσβεστικής Υπηρεσίας Νόμου, ώστε να αναβαθμιστεί η μισθοδοτική κλίμακα των μελών της Πυροσβεστικής Υπηρεσίας Κύπρου από την Κλίμακα Α3-Α5-Α7(ii) (συνδυασμένες κλίμακες) στην Κλίμακα Α5-Α7-Α8(i) (συνδυασμένες κλίμακες), με ημερομηνία έναρξης της ισχύος των προτεινόμενων ρυθμίσεων την 1η Ιανουαρίου 2023.

 Σκοπός των υπ’ αριθμόν 3 κανονισμών είναι η τροποποίηση των περί Ειδικών Αστυνομικών (Διαδικασία Διορισμού και Όροι Υπηρεσίας) Κανονισμών, οι οποίοι εκδίδονται δυνάμει του άρθρου 13 και του εδαφίου (2) του άρθρου 39 του περί Αστυνομίας Νόμου, ώστε να αναβαθμιστεί η μισθοδοτική κλίμακα των ειδικών αστυνομικών από την Κλίμακα Α1-Α3-Α5(ii) (συνδυασμένες κλίμακες) και Α1-Α2-Α5(ii) (συνδυασμένες κλίμακες), ανάλογα με την περίπτωση, στην Κλίμακα Α2-Α5-Α7(ii) (συνδυασμένες κλίμακες), με ημερομηνία έναρξης της ισχύος των προτεινόμενων ρυθμίσεων την 1η Ιανουαρίου 2023.

 Ειδικότερα, με τους προτεινόμενους κανονισμούς προβλέπονται τα ακόλουθα:

1. Αναβάθμιση των υφιστάμενων μισθοδοτικών κλιμάκων των αστυνομικών, των μελών της Πυροσβεστικής Υπηρεσίας Κύπρου και των ειδικών αστυνομικών και συνακόλουθες ρυθμίσεις.
2. Τροποποίηση της διαδικασίας παραχώρησης ετήσιας προσαύξησης στους αστυνομικούς, στα μέλη της Πυροσβεστικής Υπηρεσίας Κύπρου και στους ειδικούς αστυνομικούς, ώστε αυτή να παραχωρείται στα εν λόγω πρόσωπα, εκτός εάν οι υπηρεσίες ή/και η διαγωγή τους δεν υπήρξαν ικανοποιητικές, αντί της προβλεπόμενης στους υπό τροποποίηση κανονισμούς διαδικασίας, η οποία καθορίζει ότι πρέπει να πιστοποιηθεί ότι οι υπηρεσίες και/ή η διαγωγή τους υπήρξαν ικανοποιητικές πριν από την παραχώρηση της ετήσιας προσαύξησης.

Στο πλαίσιο της συζήτησης των υπό αναφορά κανονισμών την επιτροπή απασχόλησε η απουσία πρόνοιας στους προτεινόμενους κανονισμούς για αναγνώριση της προϋπηρεσίας προσώπων που είχαν διοριστεί ως ειδικοί αστυφύλακες και στη συνέχεια εξασφάλισαν διορισμό στη θέση του αστυφύλακα, για σκοπούς μισθοδοτικής ανέλιξής τους, λόγω της άνισης μεταχείρισής τους συγκριτικά με τους ειδικούς αστυφύλακες που διορίστηκαν την ίδια περίοδο με τα εν λόγω πρόσωπα και πρόκειται να ανελιχθούν μισθολογικά σε συντομότερο χρονικό διάστημα.

 Τοποθετούμενος επί της πιο πάνω επισήμανσης ο εκπρόσωπος του Υπουργείου Δικαιοσύνης και Δημοσίας Τάξεως πληροφόρησε την επιτροπή ότι το εν λόγω ζήτημα απασχολεί το υπουργείο, ωστόσο δεν μπορεί επί του παρόντος να τοποθετηθεί, καθότι το θέμα χρήζει περαιτέρω διαβούλευσης με τις αρμόδιες υπηρεσίες της Δημοκρατίας. Ως εκ τούτου, ο ίδιος εκπρόσωπος δεσμεύτηκε όπως το ζήτημα τύχει περαιτέρω εξέτασης από τα καθ’ ύλην αρμόδια υπουργεία σε μεταγενέστερο στάδιο, ώστε να εξευρεθεί λύση για το πιο πάνω θέμα.

 Πρόσθετα, την επιτροπή απασχόλησαν οι πρόνοιες των εν λόγω κανονισμών που προβλέπουν ότι:

1. μετά από τη συμπλήρωση ενός έτους συνεχούς υπηρεσίας από την πρόσληψη των αστυνομικών, των μελών της Πυροσβεστικής Υπηρεσίας Κύπρου και των ειδικών αστυνομικών, θα τους παραχωρείται ετήσια προσαύξηση, εκτός αν ο οικείος προϊστάμενος με αιτιολογημένη έκθεσή του ενημερώνει ότι οι υπηρεσίες ή/και η διαγωγή τους δεν ήταν ικανοποιητικές, και
2. οι αστυνομικοί, τα μέλη της Πυροσβεστικής Υπηρεσίας Κύπρου και οι ειδικοί αστυνομικοί ανελίσσονται στις αντίστοιχες προτεινόμενες μισθοδοτικές κλίμακες, εφόσον κατά τα αμέσως δύο προηγούμενα έτη δεν καταδικάστηκαν για πειθαρχικό αδίκημα ή/και δεν αξιολογήθηκαν ως «κατώτερος του μετρίου».

 Ειδικότερα, η επιτροπή επισήμανε ότι με τις ως άνω αναφερόμενες πρόνοιες παρέχεται η δυνατότητα στέρησης της προσαύξησης και της μισθοδοτικής ανέλιξης των αστυνομικών, των μελών της Πυροσβεστικής Υπηρεσίας Κύπρου και των ειδικών αστυνομικών στη βάση υποκειμενικών προσεγγίσεων του άμεσα προϊσταμένου αυτών, αναφέροντας παράλληλα ότι με τις προτεινόμενες ρυθμίσεις τα εν λόγω πρόσωπα έχουν περισσότερες τιμωρητικές επιπτώσεις για το ίδιο πειθαρχικό αδίκημα.

 Σημειώνεται ότι τις πιο πάνω παρατηρήσεις της επιτροπής εξέφρασαν και οι εκπρόσωποι του Κλάδου Αστυνομικού Σώματος της Ανεξάρτητης Συντεχνίας Δημοσίων Υπαλλήλων Κύπρου (ΚΑΣ-ΑΣΔΥΚ) και του Κλάδου Αστυνομικού Σώματος - ΙΣΟΤΗΤΑ.

 Ως εκ τούτου, η επιτροπή, με τη σύμφωνη γνώμη του Υπουργείου Δικαιοσύνης και Δημοσίας Τάξεως. αποφάσισε όπως τροποποιήσει τις πρόνοιες των πιο πάνω κανονισμών, ώστε:

1. μετά από τη συμπλήρωση ενός έτους συνεχούς υπηρεσίας από την πρόσληψη των αστυνομικών, των μελών της Πυροσβεστικής Υπηρεσίας Κύπρου και των ειδικών αστυνομικών, να τους παραχωρείται ετήσια προσαύξηση, έπειτα από την πιστοποίηση του οικείου προϊσταμένου τους ότι οι υπηρεσίες και η διαγωγή αυτών υπήρξαν ικανοποιητικές, και
2. οι αστυνομικοί, τα μέλη της Πυροσβεστικής Υπηρεσίας Κύπρου και οι ειδικοί αστυνομικοί να ανελίσσονται στις αντίστοιχες προτεινόμενες μισθοδοτικές κλίμακες, νοουμένου ότι κατά τα αμέσως δύο προηγούμενα έτη δεν καταδικάστηκαν για πειθαρχικό αδίκημα και δεν αξιολογήθηκαν ως «κατώτερος του μετρίου», και των δύο προϋποθέσεων ισχυουσών σωρευτικά.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Η αναπληρώτρια πρόεδρος της επιτροπής βουλευτής της κοινοβουλευτικής ομάδας του Δημοκρατικού Συναγερμού εισηγείται στη Βουλή την έγκριση των κανονισμών.
2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής της κοινοβουλευτικής ομάδας του Δημοκρατικού Κόμματος, το μέλος της βουλευτής του Εθνικού Λαϊκού Μετώπου, το μέλος της βουλευτής της ΕΔΕΚ Σοσιαλιστικό Κόμμα, καθώς και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν κατά τη συζήτηση των κανονισμών στην ολομέλεια του σώματος.

30 Νοεμβρίου 2022

Αρ. Φακ.: 23.03.059.107-2022

 23.03.059.108-2022

 23.03.059.109-2022

ΑΦ, ΧΑ/ΓΜ/ΜΕ

**ΠΑΡΑΡΤΗΜΑ**

1. Οι περί Αστυνομίας (Γενικοί) (Τροποποιητικοί) (Αρ. 3) Κανονισμοί του 2022.
2. Οι περί Πυροσβεστικής Υπηρεσίας (Γενικοί) (Τροποποιητικοί) (Αρ. 2) Κανονισμοί του 2022.
3. Οι περί Ειδικών Αστυνομικών (Διαδικασία Διορισμού και Όροι Υπηρεσίας) (Τροποποιητικοί) (Αρ. 3) Κανονισμοί του 2022.